அவர் எங்கள் அயலவர் மட்டுமன்றி எனது தாயாரின் நீண்ட நாள் சிநேகிதி என்பதால் அவரது பெருமையை மட்டுமன்றி அவரது ஒவ்வொரு போற்றத் தக்க செயலையும் அருங் குணாதிசயங்களையும் நான் பார்த்து மகிழ்ந்தது மட்டுமன்றி வியந்தும் இருக்கிறேன். தகித்து வந்தோருக்குத் தண்ணீரும், பசித்து வந்தோருக்கு அன்னமும் அளிப்பதையே கடமையாகக் கொண்ட கைகள் சிவமக்காவின் கைகள். உடையார் குடும்பத்திற்கேயுரிய உயர்ந்த செய்கைகளில் ஒன்றான தான தருமங்களில் சிவமக்கா என்றைக்குமே பின்னுக்கு நின்றதில்லை. அவரது தர்மத்தின் பயனும், அவரது முன்னோர் செய்த நல்வினைப் பயனும் சேர்ந்து சிவமக்காவின் பிள்ளைகள் அனைவருமே மேலைத்தேய நாடுகளில் சீரோடும் சிறப்போடும், புகழோடும் வாழ்வதாக அறிந்து மட்டில்லா மகிழ்ச்சி அடைகிறேன்.